Er Barnaby´s evige jagt på mordere i den engelske midsommer ved at være triviel? Og har du efterhånden gennemført både Netflix, HBO og hvad streamingtjenesterne nu ellers hedder? Så fortvivl ikke. Det er stadig muligt at få god underholdning hjemme i sofaen - endda livestreamet. Lørdag aften byder Aalborg Teater igen på kulturvitaminer, når forestillingen Cyrano livestreames. Cyrano er en kærlighedshistorie om den sarte Roxane og den stærke Cyrano i et - med teatrets egne ord - "sitrende, jazzet, poetisk og eksperimenterende sansebombardement af fysisk teater, akrobatik, lyrik og musik, befolket af skæve eksistenser i en rå og medrivende verden". Cyrano er af mange nok bedre kendt i filmatiseringen "Roxanne - næsen er i vejen" fra 1987 med Steven Martin i hovedrollen som den veltalende, men når det kommer til smukke kvinder, meget generte C. D. Bates. Cyrano er fra naturens side udstyret med en gigantisk næse, og derfor er han sikker på, at ingen kvinde vil kunne elske ham. Men man kan godt forelske sig alligevel, og det gør han – i Roxane. Hun elskes desværre også af soldaten Christian, Cyranos bedste ven. Det er ikke første gang Aalborg Teater streamer en af deres forestillinger. Den største succes opnåede de med premieren på "Tine", der blev set af op imod 20.000 under livestreamen. På www.aalborgteater.dk/aat-stream/ kan du både se livestream og gense alle de tidligere forestillinger også. Og vitaminerne til hjerne og hjerte er såmænd ganske gratis.

Referat:
Der er ikke mange kulturelle muligheder lige nu, men hvis du hungrer efter teateroplevelser, kan du faktisk stadig få dem - hjemme i sofaen.